SV Aruba Juniors
SV Aruba Juniors (oficialmente Sport Vereniging Aruba Juniors) ta un club deportivo di e bario di Socotoro na Oranjestad, Aruba cu tabata un di e clubnan prominente den futbol Arubano rond y durante di decada 50 di siglo pasa. E tabata hunga den e Division di Honor (antes "hoofdklasse"), e liga maximo den futbol Arubano y a titula campeon nacional na cuater ocacion.

Historia 
Aruba Juniors a ser funda dia 4 di februari 1932 pa Selin Fingal, Cay Odor y Laurens Tromp. Banda di futbol e club tabata activo den basketball y a duna e oportunidad na su miembronan pa practica otro deporte manera korfbal, tennis, baseball y softball. E tabatin su clubhuis cu propio cancha di basketball den Venezuelastraat.

SV Aruba Juniors a participa pa añanan largo den campeonato di AVB y a sali campeon pa prome biaha na 1949. E ekipo di colornan blauw-blanco tabata ganado di varios torneo y a titula campeon di Aruba na 4 ocacion. E ekipo tambe a participa na torneonan internacional manera na Corsou, Santo Domingo, Puerto Rico y San Salvador. Varios hungado di Aruba Juniors a yega di forma parti di e seleccion Antiano, participando entre otro na e Weganan Olimpico di Zomer 1952 na Helsinki. Na 1960 Aruba Juniors a representa Aruba den e prome Copa Antiano hunto cu SUBT, Jong Holland y RCA.

Despues di un descenso pa "A-clase" Aruba Juniors ta bolbe den "hoofdklasse" na aña 1965. Pa falta di interes di miembro y di fondo e club ta bira inactivo despues di un di dos degradacion na 1974. Na aña 1988 un comision bou guia di Tico Kuiperi ta lanta pa rebiba e club. E esfuerso a resulta den re-activa e ekiponan (masculino y femenino) di basketball, cu tabata participa den competencia y torneonan te den añanan 90. Aruba Juniors a forma varios team di basketball cuminsando cu muchanan di 9 aña te cu adulto. Tambe tin baseball infantil y softball di liga 50 y 60.

Lista di Honor 
Division Honor: 4
 campeon na 1949, 1953/54, 1955/56, 1958
 subcampeon na 1942, 1947, 1951, 1952/53, 1957, 1959

Copa Juliana: 5 
 ganado na 1952, 1953, 1954, 1955, 1958
 finalista na 1956, 1959, 1963

(Ex-)hungado estelar 
  Angel Botta
  Juan Briezen
  Mundo Kemp

Futbòl na Aruba